Négy gyereket ölt meg az izraeli haditengerészet
A gyerekek egy család tagjai voltak és a tengerparton fociztak, amikor a hadihajók lövedékei közéjük csapódtak.
A gázai egészségügyi minisztérium adatai szerint az áldozatok közül ketten tíz, egy kilenc, egy pedig 11 éves volt. Az incidensben öt másik gyermek megsebesült. Az első lövés után több sebesült egy közeli szállodához futott segítségért, ahol számos külföldi újságíró lakik.

Az izraeli hadsereg bejelentette, hogy vizsgálatot tart az ügyben. Az első jelentések szerint a bevetés célja egy közeli épület volt, amelyet a Hamász radikális palesztin szervezet katonai célokra használt. Zeev Elkin, a Likud külügyminiszter-helyettese a tévé stúdiójában a Hamászt tette felelőssé a gyermekek haláláért, mert a szervezet a lakott területekről folytatja hadviselését izraeli civilek ellen, és nem hajlandók elfogadni az egyiptomi tűzszüneti javaslatot.

A Háárec című újságban kedden az egyik újságíró komoly visszhangot kiváltó cikkében a lőparancsnak engedelmeskedő pilótákat lelkiismeretlenséggel vádolta a számos gázai civil áldozat miatt. Válaszul a hadsereg nyilvánosságra hozott egy felvétel sorozatot, amelyen a vadászgépek vezetői a pilótafülkében ülve civileket azonosítanak a célpontok körül, ezt jelentik a központnak, amely ezek után lemondja a tervbe vett akciót.

Az „Erős Szikla„ hadművelet gázai halottainak száma szerda estére kétszáztizennégyre nőtt, s több mint ezerötszázan megsebesültek.
Izrael